Diari Oficial de la Generalitat Valenciana


Sumari del DOGV 8698, del 16-12-2019 (2019/11106)

RESOLUCIÓ de 5 de desembre de 2019, de la Direcció General d'Esport, per la qual es convoquen subvencions destinades a la millora, ampliació o reparació d'instal·lacions esportives en municipis de la Comunitat Valenciana per a l'exercici 2020.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8698

Data del DOGV
:   16-12-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/11559


Data del document
:   05-12-2019

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 5 de desembre de 2019, de la Direcció General d'Esport, per la qual es convoquen subvencions destinades a la millora, ampliació o reparació d'instal·lacions esportives en municipis de la Comunitat Valenciana per a l'exercici 2020. [2019/11530]  
En compliment del que es disposa en l'Ordre 33/2017, de 7 d'agost, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades a la millora, ampliació o reparació d'instal·lacions esportives de municipis de la Comunitat Valenciana (DOGV 8107, de 17.08.2017), modificada pel DOGV 8119, de 04.09.2017, i pel DOGV 8199, de 27.12.2017, es convoquen aquestes subvencions per a l'exercici 2020.  
  
Les ajudes convocades per la present resolució no requereixen notificació a la Comunitat Europea per no reunir els requisits de l'article 107 del Tractat de funcionament de la Unió Europea, segons disposa el Decret 128/2017, de 29 de setembre, del Consell, ja que aquestes no suposen cap avantatge econòmic, atés que les entitats a les quals van dirigides les subvencions no desenvolupen activitats econòmiques en les quals s'oferisquen al mercat béns o serveis, per la qual cosa no hi ha possibilitat de falsejament de la competència.   
Per això, i en virtut de l'article 41 i 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la disposició addicional segona de l'Ordre 33/2017, de 7 d'agost de 2017, de la Conselleria d'Educació, Investigació, Cultura i Esport, per la qual es deleguen determinades atribucions en el director general d'Esport, resolc:  
  
Primer. Objecte  
L'objecte de les subvencions és la millora, ampliació i reparació d'instal·lacions esportives, en general i d'espais esportius tradicionals, en particular, en municipis de la Comunitat Valenciana per a l'exercici 2020, mitjançant les actuacions següents:   
- Tipus A: millora, ampliació o reparació d'instal·lacions esportives en municipis de la Comunitat Valenciana fins a 5.000 habitants.   
- Tipus B: reforma, actuacions de millora, ampliació o reparació d'instal·lacions esportives tradicionals i aquells recintes on es practique qualsevol de les modalitats tradicionals reconegudes per la Federació de Pilota Valenciana. S'entenen com a tals trinquets d'escala i corda, raspall, galotxa, així com frontons valencians per a qualsevol modalitat oficial de pilota valenciana.   
  
Segon. Entitats beneficiàries  
Podran sol·licitar les ajudes contemplades en aquesta ordre les entitats següents:  
- Per a les actuacions tipus A, aquells municipis de la Comunitat Valenciana fins a 5.000 habitants, d'acord amb les xifres oficials del padró municipal d'habitants a la data de publicació d'aquesta convocatòria, que certificarà la persona que ostente la secretaria de l'ajuntament.  
  
- Per a les actuacions tipus B, tots els municipis de la Comunitat Valenciana.  
No podran obtindre la condició de beneficiàries aquelles entitats en les quals concórrega alguna de les circumstàncies a què es refereix l'article 13, apartats 2 i 3, de la Llei 38/2003, de 17 de novembre, general de subvencions (d'ara en avant LGS).  
  
Tercer. Finalitat de les subvencions  
Aquestes subvencions tindran com a finalitat coadjuvar amb els municipis en la millora, ampliació o reparació de les instal·lacions esportives perquè cobrisquen, en la mesura que siga possible, les seues principals necessitats en aquest àmbit, facilitant la pràctica de l'esport de manera que redunde en la millora de la salut i benestar de la població a la qual es dirigeix.   
Així mateix, i per a la defensa i suport a la pràctica d'esports autòctons, es pretén col·laborar amb les entitats locals valencianes en la millora, ampliació o reparació d'instal·lacions esportives tradicionals destinades a la pràctica de pilota valenciana, en les modalitats de trinquets, i aquells recintes on es practique qualsevol de les modalitats tradicionals reconegudes per la Federació de Pilota Valenciana.  
  
  
Quart. Crèdit pressupostari  
1. El projecte de pressupostos de la Generalitat per a l'exercici 2020 preveu una línia de subvenció S8260, en l'aplicació pressupostària 96.42.56.253.61, capítol VII.  
2. La present convocatòria per a l'exercici 2020 la quantia total màxima estimada a concedir de la qual és de 4.085.960,00 euros, es repartirà de la manera següent:  
a) Per a actuacions tipus A, un màxim estimat de 3.000.000 euros, i es finançarà el 100% del cost del projecte, amb un màxim de 100.000 euros per projecte i entitat.  
En el cas que el cost del projecte supere els 100.000 euros, l'excés haurà de ser aportat per l'entitat sol·licitant.  
b) Per a actuacions tipus B, un màxim estimat d'1.085.960,00 euros, i es distingiran dos tipus d'actuacions:  
- 200.000 € per a projectes el cost dels quals siga igual o menor de 20.000 €, i es finançarà el 100% del cost d'aquest.  
- 885.960 € per a projectes el cost dels quals siga major de 20.000 €, i el finançament serà d'un màxim del 80% del seu cost, amb un límit de 100.000 € per projecte.  
3. Les quantitats no assignades en cada actuació, per falta de sol·licituds, ja siga perquè aquestes no compleixen les condicions exigides o perquè en superar-se el límit pressupostari anterior no pot ser atés el pressupost sol·licitat per la sol·licitud següent, es podran destinar a incrementar un altre tipus d'actuació.  
4. La concessió està condicionada a l'existència, en els pressupostos de 2020 de la Generalitat, del crèdit corresponent adequat i suficient, d'acord amb el que indica l'article 41 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
5. Les entitats sol·licitants podran sol·licitar un màxim d'un projecte per a actuacions tipus A, i un altre més per a actuacions tipus B, per considerar-se objectes diferents per part de l'Administració de la Generalitat.  
  
Cinqué. Tramitació anticipada  
La present convocatòria de subvencions es realitza pel procediment de tramitació anticipada, i segons estableix l'article 3 de l'Ordre de 26 de setembre de 1994, de la Conselleria d'Economia i Hisenda, tots els actes dictats en aquest expedient de tramitació anticipada, es consideraran condicionats al fet que, en dictar la resolució de concessió, subsistisquen les mateixes circumstàncies de fet i de dret que hi havia en el moment en què es van produir aquells actes.  
  
Una vegada aprovada i publicada la citada llei de pressupostos, per resolució del director general d'Esport, es donarà publicitat a la línia pressupostària concreta i a l'import global màxim definitiu destinat a la concessió de les ajudes previstes en la present convocatòria, en cas que aquest import siga superior a la dotació que per a la línia figura en els paràgrafs anteriors.  
  
Sisé. Sol·licituds i documentació  
1. La sol·licitud de subvenció haurà d'ajustar-se al model que figura com a annex I d'aquesta convocatòria, en la qual s'expressarà la quantitat que se sol·licita objecte de subvenció. La sol·licitud serà signada per la persona que en el moment de presentar-la ostente la representació de l'ajuntament.  
2. Les sol·licituds de subvenció s'acompanyaran de la documentació següent:  
a) Certificat de la secretaria de l'ajuntament que acredite el nombre d'habitants del municipi, segons l'últim padró municipal.  
b) Certificat de l'acord de l'ajuntament, en el qual s'aprova la inversió sol·licitada.  
c) Declaració del representant de la corporació, en la qual conste que l'ajuntament està donat d'alta en l'aplicació OnEsport.  
d) Memòria descriptiva i constructiva de l'actuació proposada on quede clarament detallat i es valorarà:  
- La justificació de l'actuació.  
- La definició i descripció de l'objecte i fi específic de l'activitat (accessibilitat, millora energètica, etc.).  
- El programa o termini d'actuació (tenint en compte que l'obra ha d'estar acabada abans que finalitze el termini per a la seua justificació).  
  
- El pressupost del projecte.  
- Les tècniques i materials a emprar.  
e) Documentació gràfica:  
- Plànols d'emplaçament  
- Fotografies de l'estat actual   
f) Dèficit d'instal·lacions esportives, on es valorarà:  
- El dèficit d'instal·lacions esportives en la localitat.  
- L'existència o manca de teixit associatiu.  
- Acords amb altres entitats públiques per a l'ús de les instal·lacions esportives.  
- La repercussió social de l'ús de les instal·lacions esportives.  
- Beneficis per a l'entorn de la citada inversió.   
g) Memòria esportiva, referent a tota l'activitat esportiva del municipi, on es valorarà:  
- Detall del nivell d'ocupació de les instal·lacions, per edat i per gènere.  
- Disciplines esportives i nivells de les activitats esportives.  
- Horaris de les instal·lacions esportives.  
- Creació d'escoles esportives i clubs.  
- Acords o convenis per a la realització d'activitats esportives conjuntes amb altres municipis o entitats esportives  
h) Pla de manteniment preventiu de les instal·lacions associades:  
- Pla de foment exhaustiu i integrador del conjunt de les instal·lacions.  
- Mitjans materials i humans que concreten com es realitza el manteniment.  
- Detall de la forma d'actuació.  
i) Pla de foment de l'ús de les instal·lacions esportives, es valorarà:  
- L'existència d'un pla de foment.  
- La incorporació efectiva del principi d'igualtat real efectiva entre homes i dones.  
j) Model de domiciliació bancària en què conste la titularitat del compte bancari on es vulga rebre la subvenció sol·licitada (annex II).  
  
k) Declaració responsable de no estar incurs en les prohibicions per a obtindre la condició de beneficiari, assenyalades en l'article 13 de la Llei 38/2003, de 17 de novembre, general de subvencions (aquesta declaració està inclosa en l'apartat F de la sol·licitud de subvenció).  
l) Declaració responsable que es troben al corrent de les seues obligacions tributàries i davant de la Seguretat Social, referida al moment de finalització del termini de presentació de sol·licituds, de conformitat amb l'article 22 i 24 del Reial decret 887/2006, pel qual s'aprova el Reglament de la Llei general de subvencions (apartat F de la sol·licitud de subvenció).  
m) Declaració responsable d'estar al corrent en les obligacions de reintegrament de subvencions en el cas que s'hagueren exigit (apartat F de la sol·licitud de subvenció).  
3. A més de la documentació assenyalada en aquest apartat, el Servei d'Infraestructures Esportives, com a òrgan instructor, podrà, en qualsevol moment de la tramitació de l'expedient, recaptar qualsevol altra informació que considere necessària per al millor coneixement i comprensió de l'aplicació de la subvenció.  
  
Seté. Presentació de sol·licituds  
1. La presentació de la sol·licitud es realitzarà per mitjans electrònics de conformitat amb l'article 14 de la Llei 39/2015, d'1 d'octubre, del procediment administratiu comú de les administracions públiques. Per a això s'accedirà a l'apartat de serveis en línia de la seu electrònica de la Generalitat (https://sede.gva.es) i es buscarà en l'àrea d'ajudes, beques i subvencions el procediment corresponent a aquesta convocatòria o s'accedirà directament a través de l'adreça d'Internet: http://www.gva.es/es/inicio/procedimientos'id\_proc=19275. Se seleccionarà l'opció de tramitar amb certificat, s'emplenaran les dades del formulari genèric de sol·licitud i s'adjuntaran els documents indicats en el punt sisé d'aquesta convocatòria.  
2. Per a poder accedir a aquest sistema telemàtic, la persona que el sol·licite haurà de disposar d'algun dels sistemes de signatura electrònica admesos en la seu de la Generalitat.  
En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de representacions de caràcter voluntari davant la Generalitat per a la realització de tràmits per via telemàtica.  
Si alguns dels documents a aportar juntament amb la sol·licitud no poden ser presentats de manera telemàtica, es realitzarà el seu lliurament per registre d'entrada en el Registre de la Conselleria d'Educació, Cultura i Esport i en les direccions territorials d'Esport, en el termini més breu possible dins de l'establit en l'apartat següent.  
  
  
Huité. Termini de presentació  
1. El termini de presentació de sol·licituds serà de vint dies hàbils, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana. L'incompliment d'aquest termini determinarà automàticament l'exclusió.  
2. Quan la sol·licitud no reunisca els requisits o falte algun document complementari dels exigits, es requerirà les entitats interessades perquè l'esmenen en el termini de deu dies, amb indicació que, si així no ho fa, es considera que desisteix de la seua petició, prèvia resolució dictada a aquest efecte.  
  
Nové. Barem aplicable  
1. La valoració de les sol·licituds s'efectuarà per la comissió tècnica d'avaluació, atenent els apartats detallats en el punt sisé d'aquesta convocatòria i els criteris establits en la base desena de l'ordre per la qual s'aproven les bases reguladores de la present convocatòria, amb la puntuació següent:  
- Memòria descriptiva i constructiva de l'actuació proposada: 25 punts.  
- Documentació gràfica: 5 punts.  
- Dèficit d'instal·lacions esportives: 25 punts.   
- Memòria esportiva: 25 punts.  
- Pla de manteniment preventiu de les instal·lacions associades: 10 punts.  
- Pla de foment de l'ús de les instal·lacions esportives: 10 punts.  
2. Finalitzada la valoració, l'import total màxim fixat en la present convocatòria es distribuirà entre les entitats beneficiàries, atenent els criteris especificats i el que s'estableix en la base onzena de l'ordre que aprova les bases de la present convocatòria.  
  
Desé. Termini per a resoldre  
El termini màxim per a resoldre la present convocatòria serà de sis mesos a comptar de la seua publicació en el Diari Oficial de la Generalitat Valenciana, de conformitat amb la base dotzena que regula aquesta convocatòria. No obstant això, les sol·licituds sobre les quals no recaiga resolució expressa en aquest termini s'entendran denegades, sense perjudici de l'obligació legal de resoldre establida en l'article 21 de la Llei 39/2015, del procediment administratiu comú de les administracions públiques. La Direcció General d'Esport notificarà a les entitats interessades la resolució de concessió o denegació de les sol·licituds presentades dins del mateix termini de sis mesos, segons s'indica en el punt tretzé d'aquesta convocatòria.  
  
Onzé. Obligacions de les entitats beneficiàries  
Sense perjudici del que es disposa en l'article 14 de la Llei 38/2003, de 17 de novembre, general de subvencions, són a més obligacions de l'entitat beneficiària les establides en la base quarta de l'ordre de bases que regulen aquesta convocatòria.  
  
Dotzé. Justificació i pagament de la subvenció  
1. La Conselleria d'Educació, Cultura i Esport, de conformitat amb la base setzena de l'ordre de bases, abonarà la subvenció prèvia presentació de la documentació justificativa que s'indica a continuació, que necessàriament es presentarà per mitjans electrònics:  
a) Declaració expressa de l'ajuntament que el projecte ha sigut executat conforme a l'indicat en la sol·licitud de la documentació inicial.  
  
b) Testimoniatge fotogràfic de l'actuació.  
c) Certificat de la secretaria de l'ajuntament beneficiari en el qual es faça constar que en la tramitació i contractació de les obres i equipaments es va complir la normativa d'aplicació en l'àmbit local i, específicament, la que regeix les contractacions de les administracions públiques. Necessàriament s'especificarà que l'acta de replanteig prèvia va ser favorable.  
d) Memòria d'actuació, subscrita per personal tècnic municipal, que inclourà una relació dels certificats d'obra, amb identificació del creditor i de les factures, el seu import, data d'emissió, el percentatge subvencionat amb les ajudes regulades en aquestes bases i en cas d'aportació amb fons propis o altres subvencions o recursos, s'haurà d'acreditar l'import, procedència i aplicació d'aquests fons a les activitats subvencionades, així com les actes de comprovació de replanteig, actes de recepció i el certificat final d'obra. En aquesta memòria s'haurà de contemplar la supervisió del projecte-memòria realitzada pels tècnics al servei de les entitats locals, d'acord amb el que estableixen la Llei 9/2017, de 8 de novembre, de contractes del sector públic, i el Reial decret 1098/2001, de 12 d'octubre, pel qual s'aprova el Reglamente general de la Llei de contractes de les administracions públiques.  
  
e) Certificat que l'actualització realitzada ha sigut incorporada al cens d'instal·lacions esportives local a través del programa OnEsport.  
  
El Servei d'Infraestructures Esportives, com a òrgan instructor, podrà sol·licitar un altre tipus de documentació que considere oportuna i que permeta obtindre evidència raonable sobre l'adequada aplicació de la subvenció.  
2. El termini de presentació de les justificacions corresponents a les activitats desenvolupades conclourà el 2 de desembre de 2020, sense perjudici de la possibilitat d'ampliació del termini que puga establir-se en la resolució de concessió de la subvenció.  
Si bé, tenint en compte el que es disposa en la base tretzena, paràgraf penúltim, de l'Ordre de 33/2017, de 7 d'agost, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades a la millora, ampliació o reparació d'instal·lacions esportives de municipis de la Comunitat Valenciana (DOGV 8107 de 17.08.2017), modificada pel DOGV 8119 de 04.09.2017, la Direcció General d'Esport podrà autoritzar a les entitats beneficiàries una modificació del termini d'execució i justificació de les corresponents despeses, sempre que concórreguen circumstàncies de força major (segons l'art. 239 de la Llei de contractes del sector públic) i s'acrediten en un informe tècnic de l'ajuntament.  
3. Excepcionalment podran presentar-se justificants de despeses realitzades en l'exercici 2019, atés l'objecte d'aquesta convocatòria i els períodes llargs de contractació pública, així com el tracte successiu de la convocatòria, que obliga els ajuntaments que vulguen optar a la present subvenció a iniciar les seues actuacions o contractes abans de la publicació de la present convocatòria.  
4. Així mateix, les entitats locals hauran d'acreditar, amb caràcter previ al pagament, estar al corrent de l'obligació de retre comptes anuals davant la Sindicatura de Comptes, conforme al que es disposa en l'article 199.4 de la Llei 8/2010, de 23 de juny, de règim local de la Comunitat Valenciana.  
  
Tretzé. Notificació o publicació dels tràmits del procediment  
  
1. El mitjà de notificació de cadascun dels tràmits d'aquest procediment serà per mitjans electrònics. Es realitzarà en la seu electrònica (https://sede.gva.es) i en la pàgina web de la Conselleria d'Educació, Cultura i Esport (http://www.ceice.gva.es/va/web/deporte/ayudas-y-subvenciones-para-entidades-locales-de-la-comunitat-valenciana), excepte la notificació de la resolució que es publicarà en el Diari Oficial de la Generalitat Valenciana.  
2. Les subvencions concedides seran objecte de publicació en la pàgina web de la Conselleria d'Educació, Cultura i Esport, de conformitat amb l'article 2 de l'Ordre 33/2017, d'aprovació de les bases que regulen aquesta convocatòria.  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, la present resolució, que posa fi a la via administrativa, podrà ser recorreguda potestativament en reposició, o bé caldrà plantejar directament recurs contenciós administratiu en els terminis i davant els òrgans que s'indiquen a continuació:  
a) El recurs potestatiu de reposició haurà d'interposar-se davant el conseller d'Educació, Cultura i Esport, en el termini d'un mes a comptar de l'endemà de la publicació de la present resolució en el Diari Oficial de la Generalitat Valenciana.  
b) El recurs contenciós administratiu haurà de ser interposat davant el Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació de la present resolució en el Diari Oficial de la Generalitat Valenciana.  
  
València, 5 de desembre de 2019.- El director general d'Esport: Josep Miquel Moya Torres.